44. ΑΠΟΦΑΣΗ ΕΠΙΤΡΟΠΗΣ ΝΟΜΙΣΜΑΤΙΚΩΝ ΚΑΙ  ΠΙΣΤΩΤΙΚΩΝ ΘΕΜΑΤΩΝ Συνεδρίαση 358 της 9 Ιουν./5 Αυγ. 1987 (ΦΕΚ Α΄ 138)  (θέμα 2) Χρηματοδότηση της δαπάνης που αναλογεί στο Φόρο Προστιθέμενης Αξίας (Φ.Π.Α.). 1.Επιτρέπεται στις εμπορικές τράπεζες να χρηματοδοτούν και τον αναλογούντα ΦΠΑ κατά τη δανειοδότηση εμπορικών επιχειρήσεων: α)για κεφάλαιο κίνησης έναντι τιμολογίων πώλησης, για αγορές τους τοις μετρητοίς εγχώριων προϊόντων απευθείας από τις μεταποιητικές επιχειρήσεις που τα παράγουν, και β)για πάγιες εγκαταστάσεις και εξοπλισμό. Η χρηματοδότηση του αναλογούντα ΦΠΑ θα γίνεται με βάση τους όρους και προϋποθέσεις που ισχύουν για χορηγήσεις κεφαλαίου κίνησης της βιομηχανίας. Στις περιπτώσεις αυτές οι χρηματοδοτούμενοι υποχρεούνται να εκχωρούν στις τράπεζες το τυχόν υφιστάμενο πιστωτικό υπόλοιπο που τους επιστρέφεται κατά την εκκαθάριση της φορολογικής περιόδου και μέχρι το ποσό της αντίστοιχης χορήγησης, σύμφωνα με τη διαδικασία της απόφασης του Υπουργού Οικονομικών Π.3082/2516 ΠΟΛ 151/13.5.87. Η χρηματοδότηση αυτή επιτρέπεται να πραγματοποιείται και από τις τράπεζες επενδύσεων. 2.Επιτρέπεται στην Αγροτική Τράπεζα της Ελλάδος η χρηματοδότηση και του ΦΠΑ που αναλογεί σε επενδύσεις στον αγροτικό τομέα που πραγματοποιούνται από αγρότες που έχουν υπαχθεί στο ειδικό καθεστώς του Νόμ. 1642/86, καθώς και από φορείς με την επιφύλαξη της παρ. 2 του άρθρ. 3 του ίδιου Νόμου, οι οποίοι, αν και έχουν υπαχθεί στο κανονικό καθεστώς του φόρου, ο χρόνος επανείσπραξής του, λόγω συνθηκών παραγωγής, είναι μεγαλύτερος του έτους. Στις περιπτώσεις αυτές είναι υποχρεωτική η ταυτόχρονη εκχώρηση στην ΑΤΕ των απαιτήσεων επιστροφής ΦΠΑ που δικαιούνται από το Δημόσιο, σύμφωνα με την παρ. 2 του άρθρ. 33 του ίδιου Νόμου. Η χρηματοδότηση του ΦΠΑ βαρύνεται με το επιτόκιο που ισχύει για κεφάλαιο κίνησης της βιομηχανίας και η διάρκειά της είναι ανάλογη με το χρόνο που προβλέπεται για την είσπραξη του φόρου. Τα υπόλοιπα των εν λόγω χρηματοδοτήσεων θα αναγράφονται στη στήλη 5 της μηνιαίας κατάστασης κίνησης και υπολοίπων κατά κατηγορίες χορηγήσεων (Υποδ. 1) που υποβάλλει η Αγροτική Τράπεζα στην Τράπεζα της Ελλάδος. 